Nigeeria kirjade väljamõtlejad peibutavad ohvreid ühe osavamalt, pakkudes juba valmis pangaarvet koos miljonitega, kui ohver nõustuks väiksema summa üle kandma.    Kahe kuu eest sai noor Tartu naine elektronkirja, milles üks Nigeeria fond pakkus kiiret rikastumise võimalust, lubades neiule ühe tehingu eest koguni nelja miljonit USA dollarit, kirjutab Eesti Päevaleht.    Tartu neiule saadetud kirjas  teatati, et paari aasta eest sai lennuõnnetuses surma keegi Robert Lin. Kuna Linil polevat ühtegi pärijat, kes saaksid kasutada tema fondi paigutatud raha, mille väärtus on tõusnud 20,5 miljoni dollarini, pidi Tartus kodutarvete kaupluse juhataja abina töötavast Avest saama tema pärija.    Ave nõustus pärijaks hakkama ning sisenes mängu. Asjaajamise võttis enda peale nigeerlane George Abby. Seejärel saatis Ave kirja fondihaldurile. Lagoses tegutseva ettevõtte City Securities Inc. direktor dr  Jacob Smith teatas, et on valmis raha neiule üle kandma Kanadas asuvasse panka nimega Swiss Financial Security Trust.        Avel paluti vaid pangaga ühendust võtta ja arveldusarve avada. Vähem kui kuu möödudes oli tartlannast saanud Lini pärija ja tema raha virtuaalne haldaja. Mulle saadeti Kanadast ka elektrooniline pangaarve ja selle koodid. Hetkel on minu arvel 20,5 miljonit dollarit. Tõsi, kasutada ma seda ei saa, sõnas ta.    Et virtuaalselt arvelt saaks hakata tehinguid  tegema, peab neiu maksma 24 000 dollarit (üle 300 000 krooni) vahendusmaksu. Seda ma teha ei kavatse, lausus Ave.    Eesti Ühispanga avalike suhete juhi Evelin Pulli sõnul on tegemist pettusega, mille skeem pole eriti värske. Nende huvi on viia ohver niikaugele, et enne, kui nad lubatud ülekandesumma teele saadavad, peab saaja neile mingid tuhanded ülekandmise vms tasu saatma, ütles Pull. Pärast ülekande ärasaatmist on edasine juba aimatav ehk siis vaikus.    Puhtalt huvist alguse  saanud kahekuune suhtlemine läks Avele nii Nigeeriasse kui ka Kanadasse võetud telefonikõnede näol maksma ligi 2000 krooni.    Neiu huvi mängu vastu pole vaibunud. Praegu ootab ta Kanadast tehingu originaaldokumente ja on asunud suhtlema Themba Mulatoga Lõuna-Aafrika Vabariigist, kes on teinud uue pakkumise  sedapuhku 35 miljoni dollari ülekandmiseks.    Delfi